Ir-Regolament tal-Kunsill (KEE) Nru 1300/78
tas-6 ta’ Ġunju 1978
li jemenda r-Regolament (KEE) Nru 1703/72 li jippreskrivi "inter alia" regoli għall-finanzjament tal-Komunità ta’ spiża li tinħoloq mill-implimentazzjoni tal-Konvenzjoni ta’ l-Għajnuna fl-Ikel tal-1971
IL-KUNSILL TAL-KOMUNITAJIET EWROPEJ,
Wara li kkonsidra t-Trattat li jistabbilixxi il-Komunità Ekonomika Ewropea, u b’mod partikulari l-Artikolu 43 tiegħu,
Waqt li kkonsidra l-proposta mill-Kummissjoni,
Wara li kkonsidra l-opinjoni tal-Parlament Ewropew [1],
Billi l-Artikolu 3(1) tar-Regolament tal-Kunsill (KEE) Nru 2727/75 tad-29 ta’ Ottubru 1975 dwar l-organizzazzjoni komuni fis-suq taċ-ċereali [2], kif l-aħħar emendat bir-Regolament (KEE) Nru 1125/78 [3], jipprovdi għall-iffissar ta’ prezz ta’ intervent wieħed għal ċerti ċereali, inkluż qamħ komuni, u ta’ prezz ta referenza għall-qamħ komuni ta’ kwalità tal-ħbiż tal-ħobż;
Billi, b’effett mis-sena tal-marketing ta’ l-1977/78, qamħ tal-kwalità tal-ħbiż tal-ħobż jista’, taħt miżuri speċjali ta’ l-intervent, jiddaħħal għall-intervent bil-prezz ta’ referenza;
Billi qamħ komuni tal-kwalita tal-ħbiż tal-ħobż jista’, għalhekk, jiġi fornit bħala għajnuna għall-ikel;
Billi r-Regolament tal-Kunsill (KEE) Nru 1703/72 tat-3 ta’ Awissu 1972 li jippreskrivi regoli fost ħwejjeġ oħra għall-finanzjament tal-Komunità ta’ spiża li tinħoloq mill-implimentazzjoni tal-Konvenzjoni ta’ l-1971 dwar l-Għajnuna għall-Ikel [4], jirreferi biss għall-prezz ta’ l-intervent, b’mod partikolari fl-Artikolu 7 tiegħu li jikkonċerna l-prezz li bih l-oġġetti huma mogħtija fl-implimentazzjoni tal-Konvenzjoni msemmija;
Billi, minħabba li ċerti miżuri ta’ għajnuna għall-ikel jistgħu jieħdu l-forma ta’ qamħ komuni jew qamħ komuni ta’ kwalità tal-ħbiż tal-ħobż, l-oġġetti għandhom jiġu forniti bil-prezz xieraq,
ADOTTA DAN IR-REGOLAMENT:
Artikolu 1
Il-paragrafu 1 ta’ l-Artikolu 7 tar-Regolament (KEE) Nru 1703/72 huwa sostitwit bit-test li ġej:
"Il-prezz li bih l-aġenzija ta’ intervent tagħti oġġetti fl-implimentazzjoni tal-Konvenzjoni ta’ l-1971 dwar l-Għajnuna għall-Ikel tal-1971 għandu jkun, kif xieraq, il-prezz ta’ l-intervent waħdieni jew il-prezz ta’ referenza għax-xahar li fih l-oġġetti jitneħħew mill-intervent."
Artikolu 2
Dan ir-Regolament għandu jidħol fis-seħħ fit-tielet jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b’effett mill-1 ta’ Awissu 1977.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-6 ta’ Ġunju 1978.